pythainlp/thaigov-v2-corpus-22032023 huggingface dataset:
วันเสาร์ที่ 24 กันยายน 2565
สำนักงานปลัด ก.อุตฯ จัดงานสัมมนาเชิงปฏิบัติการ เรื่อง การบูรณาการและขับเคลื่อนยุทธศาสตร์ สู่อุตสาหกรรมยุคใหม่ให้เติบโตอย่างยั่งยืน
สำนักงานปลัด ก.อุตฯ จัดงานสัมมนาเชิงปฏิบัติการ เรื่อง การบูรณาการและขับเคลื่อนยุทธศาสตร์ สู่อุตสาหกรรมยุคใหม่ให้เติบโตอย่างยั่งยืน
จังหวัดชลบุรี : วันนี้ (23 กันยายน 2565) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานเปิดการสัมมนาเชิงปฏิบัติการ เรื่อง การบูรณาการและขับเคลื่อนยุทธศาสตร์ สู่อุตสาหกรรมยุคใหม่ให้เติบโตอย่างยั่งยืน จัดโดยกองยุทธศาสตร์และแผนงาน สำนักงานปลัดกระทรวงอุตสาหกรรม โดยมีนายเดชา จาตุธนานันท์ ผู้ตรวจราชการกระทรวงอุตสาหกรรม นายเศรษฐรัชต์ เลือดสกุล ผู้ช่วยปลัดกระทรวงอุตสาหกรรม นายนฤบดินทร์ วุฒิวรรณ ผู้อำนวยการกองยุทธศาสตร์และแผนงาน สำนักงานปลัดกระทรวงอุตสาหกรรม และผู้เข้าร่วมสัมมนาจากหน่วยงานสำนักงานปลัดกระทรวงอุตสาหกรรม ส่วนกลางและส่วนภูมิภาคกว่า 170 ท่าน ณ บางแสน เฮอริเทจ
สำหรับการสัมมนาในวันนี้ จัดขึ้นระหว่างวันที่ 22-24 กันยายน 2565 มีวัตถุประสงค์เพื่อสร้างความรู้ ความเข้าใจในด้านยุทธศาสตร์ แนวทางการพัฒนา ตัวชี้วัด และผลักดันให้เกิดการดำเนินงานผ่านโครงการต่าง ๆ ให้เป็นรูปธรรม ส่งผลทำให้เกิดการเชื่อมโยงการทำงานให้สามารถพัฒนาอุตสาหกรรมในทิศทางเดียวกันมุ่งไปสู่การพัฒนาอย่างยั่งยืน และสอดคล้องกับบริบทที่เปลี่ยนแปลงไปมากขึ้น ซึ่งสำนักงานปลัดกระทรวงอุตสาหกรรมมีพันธกิจในการขับเคลื่อนและบูรณาการนโยบายและมาตรการต่าง ๆ เพื่อยกระดับอุตสาหกรรมไทยสู่อุตสาหกรรม 4.0 โดยส่งเสริม กำกับ ดูแล พัฒนาศักยภาพของภาคอุตสาหกรรมไทยให้สามารถแข่งขันได้และอยู่ร่วมกับสังคมและชุมชนได้อย่างยั่งยืน ประกอบกับการบูรณาการการดำเนินงานหน่วยงานภายในและภายนอกกระทรวงเพื่อให้บรรลุผลสัมฤทธิ์ตามเป้าหมายในการส่งเสริมและพัฒนาอุตสาหกรรม
วันพุธที่ 31 สิงหาคม 2565
ส่งออกไทย 7 เดือนแรกปี 65 โต 11.5% ขยายตัวบวก 17 เดือนต่อเนื่อง รัฐเร่งจับมือเอกชนเพิ่มแผนงาน - กิจกรรม สร้างรายได้เข้าประเทศ
.....
กระทรวงพาณิชย์ เผยเรื่องน่ายินดีที่การส่งออกไทยเดือน ก.ค. 65 ยังคงขยายตัวต่อเนื่องที่ 4.3% มีมูลค่า 23,629.3 ล้านเหรียญสหรัฐ นับเป็นการขยายตัวบวกติดต่อกันเป็นเดือนที่ 17 ขณะที่ยอดรวม 7 เดือนแรกของปี 65 มีมูลค่าถึง 172,814.1 ล้านเหรียญสหรัฐ เพิ่ม 11.5% โดยสาเหตุหลักมาจากความต้องการอาหารทั่วโลก สินค้าเกษตร - อาหาร จึงยังส่งออกได้ดี/ การผ่อนคลายมาตรการควบคุมโควิด/ การผ่อนคลายประเทศให้มีการท่องเที่ยว/ ค่าเงินบาทอ่อนค่า ฯลฯ
.
10 ตลาดส่งออกที่ขยายตัวได้ดี ได้แก่ เกาหลีใต้ ตะวันออกกลาง แคนาดา กลุ่ม CLMV อาเซียน (5 ประเทศ) เอเชียใต้ ทวีปออสเตรเลีย สหราชอาณาจักร สหภาพยุโรป และสหรัฐฯ ส่วนการส่งออกชายแดน 4 ประเทศ (มาเลเซีย เมียนมา สปป.ลาว กัมพูชา) รวม 7 เดือน มีมูลค่า 376,074 ล้านบาท เพิ่ม 19.9%
.
สำหรับช่วง 5 เดือนสุดท้ายของปีนี้ กระทรวงพาณิชย์จะเดินหน้าจับมือกับภาคเอกชนร่วมแก้ปัญหาและเพิ่มแผนส่งออก - กิจกรรมต่าง ๆ ให้มากขึ้น พร้อมติดตามผลและเร่งรัดการดำเนินกิจกรรม เพื่อสร้างรายได้เข้าประเทศให้ได้มากที่สุด
#ไทยคู่ฟ้า#ร่วมต้านโควิด19
-------------------
วันพุธที่ 14 กันยายน 2565
องคมนตรี ติดตามการพัฒนางาน โรงพยาบาลพนมดงรักเฉลิมพระเกียรติ ๘๐ พรรษา จังหวัดสุรินทร์
องคมนตรี ติดตามความก้าวหน้าการพัฒนางานของโรงพยาบาลพนมดงรักเฉลิมพระเกียรติ ๘๐ พรรษา จังหวัดสุรินทร์ ใช้ระบบ Smart Hospital บริหารจัดการเวชระเบียน สืบค้น ตรวจสอบ ส่งต่อข้อมูลผู้ป่วยสะดวก รวดเร็วขึ้น
วันนี้ (14 กันยายน 2565) ที่โรงพยาบาลพนมดงรักเฉลิมพระเกียรติ ๘๐ พรรษา จังหวัดสุรินทร์ศาสตราจารย์เกียรติคุณ นายแพทย์เกษม วัฒนชัย องคมนตรี รองประธานกรรมการมูลนิธิเทพรัตนเวชชานุกูล พร้อมด้วยนายแพทย์โสภณ เมฆธน ผู้ช่วยรัฐมนตรีประจำกระทรวงสาธารณสุข กรรมการมูลนิธิเทพรัตนเวชชานุกูล ดร.นายแพทย์พงศธร พอกเพิ่มดี นายแพทย์ทรงคุณวุฒิ (ด้านสาธารณสุข) กรรมการมูลนิธิเทพรัตนเวชชานุกูล คณะผู้บริหาร และหน่วยงานที่เกี่ยวข้อง ตรวจเยี่ยมให้กำลังใจการปฏิบัติงานและติดตามความก้าวหน้าการพัฒนางานสำคัญของโรงพยาบาล พร้อมมอบของเยี่ยมให้กับผู้ป่วย
นายแพทย์โสภณ กล่าวว่า โรงพยาบาลพนมดงรักเฉลิมพระเกียรติ ๘๐ พรรษา จังหวัดสุรินทร์ เป็นโรงพยาบาลชุมชน ขนาด 30 เตียง มีหน่วยบริการปฐมภูมิ (รพ.สต.) ในเขตรับผิดชอบ จำนวน 7 แห่ง ให้บริการผู้ป่วยนอกเฉลี่ย 385 คนต่อวัน และให้บริการผู้ป่วยในเฉลี่ย 10 คนต่อวัน มีผลการดำเนินงานที่สำคัญ ได้แก่ การเป็นแหล่งเรียนรู้ตามศาสตร์พระราชาตามหลักปรัชญาเศรษฐกิจพอเพียง,จัดสิ่งแวดล้อม มุ่งสู่การเป็นโรงพยาบาลสีเขียว รมณียสถาน โดยเป็นต้นแบบสถานที่ทำงานน่าอยู่ น่าทำงาน ระดับทองติดต่อกัน 5 ปี,สร้างความร่วมมือกับภาคีเครือข่าย ส่งเสริมพัฒนาคุณภาพชีวิตระดับอำเภอ 6 ด้าน ประกอบด้วย ด้านส่งเสริมคุณภาพชีวิต ด้านอาหารปลอดภัย ด้านยาเสพติดและการตั้งครรภ์ไม่พร้อมในวัยรุ่น ด้านอุบัติเหตุทางถนน ด้านโรคติดต่อในพื้นที่และด้านสุขภาพมารดาและทารก พร้อมทั้งจัดกิจกรรม อาทิ ดูแลผู้ยากไร้ ผู้สูงอายุ ผู้ด้อยโอกาส เพื่อให้ “สูงวัยอย่างมีคุณค่าชราอย่างมีคุณภาพ” โดยจัดตั้งศูนย์ยืมอุปกรณ์ผู้สูงอายุภาวะพึ่งพิง และกลุ่มอายุอื่นๆ ที่มีภาวะพึ่งพิง,สร้างความรอบรู้ด้านสุขภาพให้แก่กลุ่มเสี่ยงโรคไม่ติดต่อเรื้อรัง เบาหวาน ความดันโลหิตสูง,พัฒนาระบบบริการ จัดตั้งคลินิกชะลอไตเสื่อม คลินิกพัฒนาเด็ก คลินิกกัญชาทางการแพทย์ ให้บริการแพทย์ทางเลือกจนได้รับรางวัล “หมอไทยดีเด่นแห่งชาติ” ปี 2565,พัฒนานวัตกรรมในการดูแลผู้ป่วย มีโรงงานทำขาเทียมพระราชทานในสมเด็จพระศรีนครินทราบรมราชนนี ให้บริการผู้ป่วย 149 ราย นวัตกรรมผลิตอุปกรณ์เทียมด้วยเครื่องพิมพ์ 3 มิตินวัตกรรมดูแลผู้ป่วยข้อเข่าด้วยแผ่นพื้นรองเท้าอัจฉริยะSURASOLEและยังเป็นโรงพยาบาลที่ผ่านการรับรองคุณภาพมาตรฐานHA-Reaccreditationปี 2565 ผ่านการรับรองมาตรฐานห้องปฏิบัติการทางการแพทย์ มาตรฐานห้องรังสีทางการแพทย์ และเกณฑ์ประเมินGREEN & CLEANระดับดีมากพลัส
นอกจากนี้ ยังพัฒนาโรงพยาบาลสู่ระบบSmart Hospitalช่วยลดระยะเวลาค้นเวชระเบียนเหลือเพียง 10 นาทีสามารถส่งต่อข้อมูลผู้ป่วยระหว่างแผนก และตรวจสอบข้อมูลได้สะดวก รวดเร็วมากยิ่งขึ้น รวมทั้งลดต้นทุนและการใช้กระดาษ โดยระบบบริการผู้ป่วยในIPD paperlessช่วยลดการเกิดข้อผิดพลาดในกระบวนการรักษา และลดระยะเวลาในการรับคำสั่งการรักษาให้เหลือเพียง 10 -15 นาที ทำให้แพทย์สรุปประวัติการรักษาผู้ป่วยได้รวดเร็วขึ้น
****************************************** 14กันยายน2565
วันศุกร์ที่ 21 ตุลาคม 2565
กรมบัญชีกลางเผยผลการเบิกจ่าย ณ สิ้นปีงบประมาณ 65 พร้อมสนับสนุนมาตรการเร่งรัดการเบิกจ่ายฯ ปี 66 ให้เป็นไปตามเป้าหมาย
กรมบัญชีกลางติดตามเร่งรัดการใช้จ่ายเงินงบประมาณรายจ่ายประจำปีงบประมาณ พ.ศ.2565 ของส่วนราชการต่างๆ อย่างต่อเนื่องให้เป็นไปตามเป้าหมาย ตามที่ 8i,.กำหนดให้การเบิกจ่ายงบประมาณรายจ่ายประจำปีงบประมาณ พ.ศ.2565 ในภาพรวมไม่น้อยกว่าร้อยละ 93
นางสาวกุลยา ตันติเตมิท อธิบดีกรมบัญชีกลาง เปิดเผยว่า กรมบัญชีกลางได้ติดตามเร่งรัดการใช้จ่ายเงินงบประมาณรายจ่ายประจำปีงบประมาณ พ.ศ. 2565 ของส่วนราชการต่าง ๆ อย่างต่อเนื่อง เพื่อให้เป็นไปตามเป้าหมาย ตามที่คณะรัฐมนตรีกำหนดให้การเบิกจ่ายงบประมาณรายจ่ายประจำปีงบประมาณ พ.ศ. 2565 ในภาพรวมไม่น้อยกว่า ร้อยละ 93 การเบิกจ่ายงบประมาณรายจ่ายประจำไม่น้อยกว่า ร้อยละ 98 การเบิกจ่ายงบประมาณรายจ่ายลงทุนไม่น้อยกว่า ร้อยละ 75 และการใช้จ่ายงบประมาณรายจ่ายภาพรวม รายจ่ายประจำ และรายจ่ายลงทุน ร้อยละ 100 โดยกรมบัญชีกลางแต่งตั้งคณะทำงานเฉพาะกิจในการติดตามเร่งรัดการเบิกจ่ายเงินงบประมาณรายจ่ายประจำปีงบประมาณ พ.ศ.2565 ทั้งส่วนกลาง และคลังจังหวัดทั้ง 76 จังหวัด เพื่อเร่งรัดและสนับสนุนการดำเนินงาน พร้อมทั้งให้คำแนะนำหน่วยรับงบประมาณทุกแห่ง ให้สามารถดำเนินการเบิกจ่ายได้ตามแผนการใช้จ่ายเงิน ซึ่งผลการเบิกจ่ายเงินงบประมาณรายจ่ายประจำปีงบประมาณ พ.ศ. 2565 ภาพรวมเบิกจ่ายแล้ว 2,932,563 ล้านบาท คิดเป็น 94.60% ของวงเงินงบประมาณหลังโอนเปลี่ยนแปลง 3,100,000 ล้านบาท จำแนกเป็นรายจ่ายประจำเบิกจ่ายแล้ว 2,516,573 ล้านบาท คิดเป็น 99.25% ของวงเงินงบประมาณหลังโอนเปลี่ยนแปลง 2,535,681 ล้านบาท รายจ่ายลงทุนเบิกจ่ายแล้ว 415,989 ล้านบาท คิดเป็น 73.72% ของวงเงินงบประมาณ หลังโอนเปลี่ยนแปลง 564,318 ล้านบาท สำหรับเงินงบประมาณที่กันไว้เบิกเหลื่อมปีเบิกจ่ายแล้ว 213,677 ล้านบาท คิดเป็น 90.20% ของวงเงินงบประมาณหลังโอนเปลี่ยนแปลง 236,883 ล้านบาท
“สำหรับปีงบประมาณ พ.ศ. 2566 คณะรัฐมนตรีได้กำหนดมาตรการเร่งรัดการเบิกจ่ายงบประมาณและการใช้จ่ายภาครัฐ ประจำปีงบประมาณ พ.ศ. 2566 เพื่อเป็นแนวทางให้หน่วยรับงบประมาณดำเนินการเร่งรัดการเบิกจ่ายเงินกันไว้เบิกเหลื่อมปี เงินงบประมาณ เงินลงทุนของรัฐวิสาหกิจ เงินกู้ภายใต้พระราชกำหนดให้อำนาจกระทรวงการคลังกู้เงินเพื่อแก้ไขปัญหาเศรษฐกิจและสังคม จากการระบาดของโรคติดเชื้อไวรัสโคโรนา 2019 เพิ่มเติม พ.ศ. 2564 (กรอบวงเงิน 5 แสนล้านบาท) ให้สอดคล้องกับเป้าหมายในภาพรวมของประเทศ โดยกำหนดเป้าหมายการเบิกจ่ายและการใช้จ่ายงบประมาณเท่ากับปี 2565 ซึ่งขณะนี้กรมบัญชีกลางได้แจ้งเวียนมาตรการเร่งรัดการเบิกจ่ายเงิน เพื่อเป็นแนวทางให้หน่วยรับงบประมาณดำเนินการ และอยู่ระหว่างการเตรียมความพร้อมในส่วนของคณะทำงานเฉพาะกิจในการเร่งรัดการเบิกจ่ายเงินงบประมาณ 2566 เพื่อให้การเบิกจ่ายและการใช้จ่ายเงินงบประมาณรายจ่ายประจำปีงบประมาณ พ.ศ. 2566 รวมถึงการใช้จ่ายภาครัฐอื่น เป็นไปอย่างมีประสิทธิภาพ และสนับสนุนการฟื้นตัวของเศรษฐกิจไทย ทั้งนี้ กรมบัญชีกลางจะประชาสัมพันธ์ลำดับผลการเบิกจ่ายและการใช้จ่ายเงินงบประมาณรายจ่าย ประจำปีงบประมาณ พ.ศ. 2566 ที่เว็บไซต์กรมบัญชีกลาง www.cgd.go.th หัวข้อ ข้อมูลสถิติ โดยปรับปรุงข้อมูลทุกสัปดาห์เพื่อเป็นข้อมูลประกอบการติดตามเร่งรัดการเบิกจ่ายและการใช้จ่ายเงินงบประมาณของส่วนราชการ รัฐวิสาหกิจ และหน่วยงานอื่นของรัฐ” อธิบดีกรมบัญชีกลาง กล่าว
วันพฤหัสบดีที่ 22 กันยายน 2565
​รัฐบาลเผยรายได้รัฐ 11 เดือนแรก (ตุลาคม 2564 – สิงหาคม 2565) จัดเก็บได้ 2.26 ล้านล้านบาท
สูงกว่าประมาณการร้อยละ 5.5 สูงกว่าช่วงเดียวกันของปีก่อนร้อยละ 6.8
วันนี้ (22 กันยายน 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี กล่าวว่า รัฐบาลสามารถจัดเก็บรายได้สุทธิ ในช่วง 11 เดือนแรกของปีงบประมาณ 2565 (ตุลาคม 2564 – สิงหาคม 2565) จำนวน 2,256,250 ล้านบาท โดยเป็นจำนวนที่สูงกว่าประมาณการตามเอกสารงบประมาณ 117,898 ล้านบาท หรือร้อยละ 5.5 และสูงกว่าช่วงเดียวกันของปีก่อนร้อยละ 6.8
กรมสรรพากรสามารถจัดเก็บรายได้รวม 1,867,250 ล้านบาท เพิ่มขึ้นจากช่วงเดียวกันปีงบประมาณก่อน 248,422 ล้านบาท หรือเพิ่มขึ้นร้อยละ 15.3 และสูงกว่าประมาณการร้อยละ 14.6 หรือ 238,187 ล้านบาท เนื่องจากมีการขยายตัวของเศรษฐกิจ การบริโภค และมูลค่าการนำเข้า ที่ส่งผลให้ภาษีมูลค่าเพิ่ม และภาษีนิติบุคคลสูงกว่าประมาณการ
ในขณะที่ กรมสรรพสามิต จัดเก็บรายได้ในช่วง 11 เดือนแรกของปีงบประมาณ 2565 อยู่ที่ 465,823 ล้านบาท ลดลงจากในช่วงเดียวกันของปีงบประมาณก่อน 28,730 ล้านบาท หรือลดลงร้อยละ 5.8 และต่ำกว่าประมาณการร้อยละ 15 หรือ 82,253 ล้านบาท เนื่องจากการลดอัตราภาษีสรรพสามิตสำหรับน้ำมันดีเซล เพื่อช่วยบรรเทาความเดือดร้อนของประชาชนเป็นการชั่วคราวจากราคาน้ำมันดิบในตลาดโลกปรับตัวสูงขึ้น
กรมศุลกากรจัดเก็บรายได้อยู่ที่ 100,894 ล้านบาท โดยมากกว่าช่วงเดียวกันจากปีงบประมาณก่อน 7,309 ล้านบาท หรือเพิ่มขึ้นร้อยละ 7.8 และสูงกว่าประมาณการร้อยละ 9.5 หรือ 8,794 ล้านบาท
“จากผลการจัดเก็บรายได้ของรัฐบาลแสดงถึงสัญญาณทางเศรษฐกิจที่ปรับตัวดีขึ้น การกำหนดนโยบายที่สอดคล้อง สอดรับกับสถานการณ์ รวมทั้งตัวเลขการบริโภคและการท่องเที่ยวของไทยที่เริ่มกลับมาดีขึ้น หลังจากมีการเปิดให้นักท่องเที่ยวเข้ามาท่องเที่ยวในประเทศ ซึ่งส่งผลดีต่อการจัดเก็บรายได้ของรัฐบาล ทั้งนี้ รัฐบาลตระหนักดีถึงความท้าทายในปัจจุบันที่โลกและประเทศไทยกำลังเผชิญ และประเมิน ศึกษา หาแนวทางการดำเนินนโยบายที่เหมาะสมอย่างต่อเนื่อง เพื่อให้สอดคล้องกับการพัฒนาทางเศรษฐกิจ และสังคม เพื่อวิถีชีวิตที่ดีขึ้นของพี่น้องประชาชน" นายอนุชา ฯ กล่าว
วันศุกร์ที่ 9 กันยายน 2565
DAD ร่วมโครงการ “แยกขวด สู้ภัยโควิด” แปรรูปทำชุด PPE และจีวร สำหรับพระสงฆ์
DAD Asset Development ส่งมอบขวดพลาสติกใช้แล้ว (ขวด PET) ในโครงการ “แยกขวด สู้ภัยโควิด” ให้แก่พระราชวัชรบัณฑิต (ประนอม ธมฺมาลงฺกาโร) เจ้าอาวาสวัดจากแดง อำเภอพระประแดง จังหวัดสมุทรปราการ เพื่อนำขวดมาแปรรูปทำชุด PPE สำหรับพระสงฆ์ใช้ในการปฏิบัติศาสนกิจ
นายธีธัช สุขสะอาด รองกรรมการผู้จัดการ บริษัท ธนารักษ์พัฒนาสินทรัพย์ จำกัด (DAD Asset Development) ร่วมกับนายอิสรินทร์ สุวัฒโน กรรมการบริหาร บริษัท สโตนเฮ้นจ์ อินเตอร์ จำกัด (มหาชน) (STI) ผู้แทนกลุ่มที่ปรึกษาควบคุมงานก่อสร้างโครงการพัฒนาพื้นที่ส่วนขยายศูนย์ราชการเฉลิมพระเกียรติ ๘๐ พรรษา ๕ ธันวาคม ๒๕๕๐ โซนซี ส่งมอบขวดพลาสติกใช้แล้ว (ขวด PET) ในโครงการ “แยกขวด สู้ภัยโควิด” ให้แก่พระราชวัชรบัณฑิต (ประนอม ธมฺมาลงฺกาโร) เจ้าอาวาสวัดจากแดง อำเภอพระประแดง จังหวัดสมุทรปราการ เพื่อนำขวดมาแปรรูปทำชุด PPE สำหรับพระสงฆ์ใช้ในการปฏิบัติศาสนกิจ ในช่วงสถานการณ์โควิด-19 ระบาด และนำมาขวดพลาสติกที่ใช้แล้วมารีไซเคิลเป็นผ้าผืน เพื่อให้จิตอาสาของชุมชนนำมาตัดเย็บเป็นชุดผ้าไตรจีวรถวายให้แก่พระสงฆ์ได้สวมใส่
สำหรับโครงการ “แยกขวด สู้ภัยโควิด” DAD ได้เริ่มดำเนินการตั้งแต่เดือนตุลาคม 2564 ที่ผ่านมา โดยได้ตั้งจุดรับบริจาคในบริเวณโดยรอบโครงการศูนย์ราชการเฉลิมพระเกียรติ ๘๐ พรรษา ๕ ธันวาคม ๒๕๕๐ ทั้งหมด 3 จุด ได้แก่ 1. อาคารราชบุรีดิเรกฤทธิ์ (อาคาร A) บริเวณประตู 6 ชั้น 1 2. อาคารรัฐประศาสนภักดี (อาคาร B) บริเวณทางเชื่อมอาคารจอดรถ ชั้นที่ 2 และ 3. กองอำนวยการร่วมโครงการศูนย์ราชการเฉลิมพระเกียรติฯ โซน C (ตั้งอยู่บริเวณตรงข้ามอาคาร B) รวมระยะเวลาในการรวบรวมขวดพลาสติกกว่า 11 เดือน มีปริมาณขวดพลาสติกกว่า 275 กิโลกรัม
ทั้งนี้ โครงการดังกล่าว ยังสอดคล้องตามแผนพัฒนารัฐวิสาหกิจ พ.ศ. 2566-2570 ที่ให้ความสำคัญกับภาวะโลกร้อน การลดปริมาณของก๊าซคาร์บอนไดออกไซต์ (CO2) และการใช้ทรัพยากรที่มีอยู่อย่างคุ้มค่าและยั่งยืน (Reduce Reuse and Recycle) เพื่อเป็นการช่วยลดปัญหาการแยกขยะ การหมุนเวียนพลาสติกที่ใช้แล้ว และการส่งเสริมการรีไซเคิลขยะให้เกิดมูลค่าทำให้เกิดประโยชน์ต่อสิ่งแวดล้อมและถือเป็นงานด้านกิจกรรมเพื่อสังคมอีกด้วย เมื่อวันที่ 6 กันยายน 2565
วันศุกร์ที่ 4 พฤศจิกายน 2565
ผลการจัดมหกรรมร่วมใจแก้หนี้ “มีหนี้ต้องแก้ไข เริ่มต้นใหม่อย่างยั่งยืน” ครั้งที่ 1
ในวันที่ 4 พ.ย.2565 รมว.คลัง (นายอาคม เติมพิทยาไพสิฐ) เข้าร่วมเปิดงาน “มหกรรมร่วมใจแก้หนี้ มีหนี้ต้องแก้ไข เริ่มต้นใหม่อย่างยั่งยืน” ครั้งที่ 1 ณ Hall 5 อิมแพค เมืองทองธานี
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า ในวันที่ 4 พฤศจิกายน 2565 รัฐมนตรีว่าการกระทรวงการคลัง (นายอาคม เติมพิทยาไพสิฐ) ได้เข้าร่วมเปิดงาน “มหกรรมร่วมใจแก้หนี้ มีหนี้ต้องแก้ไข เริ่มต้นใหม่อย่างยั่งยืน” ครั้งที่ 1 ณ Hall 5 อิมแพค เมืองทองธานี ซึ่งเป็นความร่วมมือระหว่างกระทรวงการคลัง ธนาคารแห่งประเทศไทย และสมาคมสถาบันการเงินของรัฐ เพื่อแก้ปัญหาหนี้ให้กับประชาชนอย่างครบวงจรและเบ็ดเสร็จ
งานมหกรรมในครั้งนี้มีวัตถุประสงค์เพื่อช่วยเหลือแก้ไขหนี้ให้กับประชาชนผ่าน 3 องค์ประกอบ ได้แก่ (1) การแก้ไขปัญหาหนี้สินที่มีอยู่เดิม เพื่อช่วยผ่อนปรนภาระหนี้ของประชาชนและผู้ประกอบการให้สอดคล้องกับรายได้ที่ลดลง (2) การสร้างรายได้ผ่านการสร้างอาชีพหรืออาชีพเสริม โดยสินเชื่อเพิ่มเติมเพื่อใช้เป็นเงินทุนหมุนเวียนหรือเป็นแหล่งทุนเพื่อสร้างรายได้ และ (3) การให้ความรู้ทางการเงินและการส่งเสริมทักษะในการประกอบอาชีพ เพื่อให้สามารถแก้ไขปัญหาหนี้ครัวเรือนได้อย่างยั่งยืน
สำหรับงานในวันแรกมีผู้เข้าร่วมงานมากกว่า 4,000 ราย โดยงานมหกรรมครั้งที่ 1 นี้ จะจัดขึ้นเป็นระยะเวลา 3 วัน ตั้งแต่วันที่ 4 – 6 พฤศจิกายน 2565 ดังนั้น ประชาชนที่สนใจยังสามารถเข้าร่วมงานได้ ณ Hall 5 อิมแพค เมืองทองธานี หรือลงทะเบียนล่วงหน้าได้ทางเว็บไซต์ https://ln15.gsb.or.th/WEB-DEBT/Page/Consent.aspx หรือ Scan QR Code ท้ายแถลงข่าว
ทั้งนี้ ในงานมหกรรมลูกหนี้จะได้พบกับผลิตภัณฑ์และกิจกรรมมากมาย เช่น
• การผ่อนปรนเงื่อนไขการผ่อนชำระ ขยายระยะเวลาชำระหนี้ ลดดอกเบี้ยค้างชำระ ได้รับดอกเบี้ยคืนบางส่วน
• สินเชื่อดอกเบี้ยต่ำ สินเชื่อโดยไม่ต้องใช้หลักทรัพย์ค้ำประกัน ปลอดชำระเงินต้นนานเป็นพิเศษ
• ผลิตภัณฑ์เงินฝากดอกเบี้ยพิเศษเพื่อส่งเสริมการออม
• การให้คำปรึกษาทางออกให้ธุรกิจ คำปรึกษาทางการเงิน ความรู้เกี่ยวกับการประกอบธุรกิจ
• การให้ความรู้ทางการเงิน การลงทุน และการออม
• การขายสินทรัพย์ NPA ของสถาบันการเงินและบริษัทเอกชน
โฆษกกระทรวงการคลัง กล่าวเพิ่มเติมว่า “ขอเชิญชวนลูกหนี้ ประชาชน หรือผู้ประกอบการที่ต้องการความช่วยเหลือให้เข้าร่วมงาน “มหกรรมร่วมใจแก้หนี้ มีหนี้ต้องแก้ไข เริ่มต้นใหม่อย่างยั่งยืน” ครั้งที่ 1 เพื่อร่วมกัน ปรึกษาและหาแนวทางแก้ไขร่วมกับเจ้าหนี้ ซึ่งสถาบันการเงินของรัฐและหน่วยงานพันธมิตรทั้งหมดพร้อมจะให้ความช่วยเหลือตลอดระยะเวลา 3 วันของการจัดงานมหกรรม”
สอบถามข้อมูลเพิ่มเติม
1. สมาคมสมาคมสถาบันการเงินของรัฐ โทร. 02 202 1868 หรือ 02 202 1961
2. ธนาคารออมสิน โทร. 02 299 8000 หรือสายด่วน 1115
3. ธนาคารกรุงไทย จำกัด (มหาชน) โทร. 02 111 1111
4. ธนาคารเพื่อการเกษตรและสหกรณ์การเกษตร โทร. 02 555 0555
5. ธนาคารอาคารสงเคราะห์ โทร. 02 645 9000
6. ธนาคารพัฒนาวิสาหกิจขนาดกลางและขนาดย่อมแห่งประเทศไทย โทร. 02 265 3000 หรือสายด่วน 1357
7. ธนาคารเพื่อการส่งออกและนำเข้าแห่งประเทศไทย โทร. 02 271 3700 หรือสายด่วน 02 037 6099
8. ธนาคารอิสลามแห่งประเทศไทย โทร.02 650 6999 หรือ iBank Call Center 1302
9. บรรษัทประกันสินเชื่ออุตสาหกรรมขนาดย่อม โทร. 02 890 9999
วันเสาร์ที่ 15 ตุลาคม 2565
เหนือ อีสานอุณหภูมิลดอากาศหนาว แนะประชาชนดูแลสุขภาพโดยเฉพาะเด็ก ผู้สูงอายุ ผู้มีโรคเรื้อรังภูมิคุ้มกันต่ำใกล้ชิด
เหนือ อีสานอุณหภูมิลดอากาศหนาว แนะประชาชนดูแลสุขภาพโดยเฉพาะเด็ก ผู้สูงอายุ ผู้มีโรคเรื้อรังภูมิคุ้มกันต่ำใกล้ชิด
วันนี้(15ต.ค.65)น.ส.ไตรศุลีไตรสรณกุลรองโฆษกประจำสำนักนายกรัฐมนตรี กล่าวว่าตามที่กรมอุตุนิยมวิทยาได้รายงานสภาพอากาศโดยทั่วไปพบว่าหลายพื้นที่ของประเทศไทยได้เริ่มอยู่ในช่วงสภาพอากาศเปลี่ยนแปลงโดยเฉพาะภาคเหนือและตะวันออกเฉียงเหนือที่อุณหภูมิลดลงและมีอากาศหนาวขณะเดียวกันก็ยังมีฝนตกเป็นบริเวณกว้างจากอิทธิพลของพายุเซินกาที่ขณะนี้ได้เคลื่อนขึ้นฝั่งที่เมืองกว๋างหงายประเทศเวียดนามแล้วโดยศูนย์กลางอยู่ห่างจากทางตะวันออกของแขวงเซกองสปป.ลาวประมาณ109กม.
ทั้งนี้สภาพอากาศที่อยู่ในช่วงเปลี่ยนแปลงจากฤดูฝนเตรียมเข้าสู่ฤดูหนาวนี้จะทำให้ประชาชนมีโอกาสป่วยได้ง่ายขึ้นโดยเฉพาะโรคทางเดินหายใจเช่นโรคไข้หวัดใหญ่โรคปอดบวมโรคที่เกิดจากสิ่งปนเปื้อนอยู่ในอากาศจึงขอให้ประชาชนระมัดระวังและดูแลสุขภาพตนเองและบุคคลในครอบครัวโดยเฉพาะเด็กเล็กผู้สูงอายุผู้มีโรคเรื้อรังซึ่งมีภูมิคุ้มกันต่ำมีความเสี่ยงเจ็บป่วยได้ง่ายกว่ากลุ่มอื่น
น.ส.ไตรศุลีกล่าวว่าสำหรับการดูแลสุขภาพในช่วงปลายฝนต้นหนาวนั้นขอให้เน้นการรักษาความอบอุ่นของร่างกายสวมเสื้อผ้าเครื่องนุ่งห่มกันหนาวและอยู่ในที่อาศัยที่เหมาะสมออกกำลังกายสม่ำเสมอพักผ่อนให้เพียงพอรักษาสุขอนามัยหมั่นล้างมือ สวมหน้ากากอนามัยเมื่อต้องอยู่ในสถานที่มีคนจำนวนมากและแออัด
นอกจากนี้อากาศที่เย็นลงจะส่งผลทำให้สภาพผิวแห้งขอให้เพิ่มความระมัดระวังสำหรับผู้สูงอายุกลุ่มที่มีปัญหาโรคผิวหนังและโรคเบาหวานต้องระวังไม่ให้ผิวแตกแห้งจนเกิดเป็นแผลอาจเกิดการอักเสบและภาวะแทรกซ้อนตามมาได้
————-
วันพฤหัสบดีที่ 29 กันยายน 2565
รฟม. รับมอบโล่และตรารับรองมาตรฐานรางวัลศูนย์ราชการสะดวก ระดับพื้นฐาน (สัญลักษณ์สีฟ้า)
.....
นายถนอม รัตนเศรษฐ ผู้ช่วยผู้ว่าการ การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม เป็นผู้แทน รฟม. เข้ารับมอบโล่และตรารับรองมาตรฐานรางวัลศูนย์ราชการสะดวก ระดับพื้นฐาน จากสำนักงานปลัดสำนักนายกรัฐมนตรี โดยมีนายอนุชา นาคาศัย รัฐมนตรีประจำสำนักนายกรัฐมนตรี ให้เกียรติเป็นประธานในพิธีมอบโล่และตรารับรองมาตรฐานศูนย์ราชการสะดวก (Government Easy Contact Center: GECC) ประจำปี พ.ศ. 2565 ให้กับหน่วยงานที่ผ่านการรับรองมาตรฐานการให้บริการของศูนย์ราชการสะดวก ณ ห้องประชุมวายุภักษ์ แกรนด์ บอลรูม ชั้น 4 โรงแรมเซ็นทรา บายเซ็นทารา ศูนย์ราชการและคอนเวนชั่นเซ็นเตอร์ แจ้งวัฒนะ กรุงเทพมหานคร
ทั้งนี้ สำนักงานปลัดสำนักนายกรัฐมนตรี ได้จัดพิธีมอบรางวัลดังกล่าวขึ้นเพื่อเป็นเกียรติแก่หน่วยงานภาครัฐ ที่มุ่งเน้นการให้บริการแก่ประชาชน ให้มีความสะดวก รวดเร็ว เข้าถึงง่าย และมีการพัฒนามาตรฐานหรือยกระดับการให้บริการประชาชน ตามมาตรฐานการให้บริการของศูนย์ราชการสะดวก สอดคล้องตามนโยบายของนายกรัฐมนตรี ติดตามข้อมูลข่าวสาร รฟม. เพิ่มเติมได้ที่ เว็บไซต์ รฟม. www.mrta.co.th และเฟซบุ๊กแฟนเพจ การรถไฟฟ้าขนส่งมวลชนแห่งประเทศไทย หรือ Call Center รฟม. โทรศัพท์ 0 2716 4044
“30 ปี รฟม. เชื่อมต่อเส้นทางสู่ความยั่งยืน Completing Connection, Mission for All”
วันเสาร์ที่ 8 ตุลาคม 2565
ปลัด สธ. ลงพื้นที่ น้ำท่วม จ.สระบุรี กำชับสถานบริการในพื้นที่เสี่ยงติดตามสถานการณ์ ดูแลประชาชนเชิงรับ-เชิงรุก 24 ชม.
ปลัดกระทรวงสาธารณสุข ลงพื้นที่ติดตามการให้บริการด้านการแพทย์แก่ผู้ประสบภัยน้ำท่วม จังหวัดสระบุรี พบผู้ป่วยโรคไม่ติดต่อเรื้อรังได้รับผลกระทบ 405 ราย ติดบ้าน 31 ราย และติดเตียง 30 ราย กำชับสถานบริการในพื้นที่เสี่ยงติดตามสถานการณ์
ปลัดกระทรวงสาธารณสุข ลงพื้นที่ติดตามการให้บริการด้านการแพทย์แก่ผู้ประสบภัยน้ำท่วม จังหวัดสระบุรี พบผู้ป่วยโรคไม่ติดต่อเรื้อรังได้รับผลกระทบ 405 ราย ติดบ้าน 31 ราย และติดเตียง 30 ราย กำชับสถานบริการในพื้นที่เสี่ยงติดตามสถานการณ์พร้อมให้บริการประชาชนโดยเฉพาะกลุ่มเสี่ยง ทั้งเชิงรับ-เชิงรุก 24 ชั่วโมง
วันนี้ (8 ตุลาคม 2565) ที่โรงพยาบาลสระบุรี นายแพทย์โอภาส การย์กวินพงศ์ ปลัดกระทรวงสาธารณสุข พร้อมด้วย นายแพทย์กฤษณ์ สกุลแพทย์ นายแพทย์สาธารณสุขจังหวัดสระบุรีและคณะ ลงพื้นที่ติดตามการให้บริการด้านการแพทย์แก่ผู้ประสบอุทกภัย ที่ รพ.สต.เชิงราก ต.เริงราง อ.เสาไห้ พร้อมให้กำลังใจบุคลากร และมอบยา เวชภัณฑ์ ถุงอุปโภค บริโภค ให้แก่ประชาชนที่ได้รับผลกระทบ
นายแพทย์โอภาส กล่าวว่า ได้ลงพื้นที่ติดตามสถานการณ์น้ำท่วมและให้กำลังใจเจ้าหน้าที่และประชาชนในชุมชน พื้นที่ ต.เริงราง อ.เสาไห้ ซึ่ง รพ.สต.เชิงราก มีน้ำท่วมขังบริเวณโดยรอบ แต่ยังสามารถเปิดให้บริการดูแลประชาชนได้ตามปกติ โดยภาพรวมของจังหวัดสระบุรี ระหว่างวันที่ 26 กันยายน – 7 ตุลาคม 2565 มีพื้นที่ที่ได้รับผลกระทบ 12 อำเภอ 55 ตำบล 5,030 ครัวเรือน ได้จัดบริการทางการแพทย์ออกหน่วยเชิงรุก 108 ครั้ง จ่ายยาน้ำท่วม 3,544 ชุด มีผู้ป่วยโรคไม่ติดต่อเรื้อรังได้รับผลกระทบ 405 ราย ติดบ้าน 31 ราย และติดเตียง 30 ราย ได้กำชับให้ติดตามสถานการณ์และให้การช่วยเหลือดูแลประชาชน ทั้งเชิงรับและเชิงรุก โดยเฉพาะกลุ่มเสี่ยง ผู้สูงอายุ เด็ก ผู้มีโรคประจำตัว และผู้ป่วยติดบ้าน ติดเตียง ตลอด 24 ชั่วโมง
สำหรับสถานการณ์อุทกภัยของประเทศไทย ยังคงมีหลายพื้นที่ที่ได้รับผลกระทบ ข้อมูลล่าสุด วันที่ 8 ตุลาคม 2565มีพื้นที่ได้รับผลกระทบจากน้ำท่วม 23 จังหวัด สถานบริการสาธารณสุขได้รับผลกระทบสะสม 135 แห่ง ได้แก่ สำนักงานสาธารณสุขจังหวัด 1 แห่ง โรงพยาบาล 11 แห่ง สำนักงานสาธารณสุขอำเภอ 7 แห่ง ศูนย์สุขภาพชุมชนเมือง 4 แห่ง และโรงพยาบาลส่งเสริมสุขภาพตำบล 112 แห่ง โดยเปิดให้บริการปกติ 90 แห่ง เปิดบริการบางส่วน 23 แห่ง และปิด/ย้ายจุดบริการ 17 แห่ง
ทั้งนี้ ได้ส่งทีมแพทย์ลงพื้นที่ดูแลประชาชนต่อเนื่อง มีผู้เข้ารับบริการ 62,095 ราย พบเจ็บป่วยด้วยโรคน้ำกัดเท้ามากที่สุด 14,653 ราย รองลงมา โรคผิวหนัง ผื่นคัน 2,528 ราย และระบบทางเดินหายใจ 2,520 ราย และส่งทีมMCATT ดูแลเยียวยาจิตใจ จำนวน 43 ทีม มีผู้เข้ารับบริการ 21,026 ราย พบผู้มีภาวะเครียด 1,554 ราย ซึ่งจังหวัดศรีสะเกษ พบสูงถึง 1,236 ราย ส่วนอาการซึมเศร้าพบ 192 ราย และเสี่ยงฆ่าตัวตาย จำนวน 10 ราย สูงสุดที่จังหวัดอุบลราชธานี ทั้งหมดได้รับการดูแลแล้ว
********************************* 8 ตุลาคม 2565
วันจันทร์ที่ 19 กันยายน 2565
"ทิพานัน" เตือนภัยประชาชนอย่าคลิกลิงค์ใน SMS หลอกรับเงินเยียวยา จากการป้องกันโรคระบาด ระวังถูกขโมยข้อมูล-ดูดเงินหมดบัญชี
"ทิพานัน" เตือนภัยประชาชนอย่าคลิกลิงค์ใน SMS หลอกรับเงินเยียวยา จากการป้องกันโรคระบาด ระวังถูกขโมยข้อมูล-ดูดเงินหมดบัญชี
วันนี้ (19 กันยายน 2565) น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า มีประชาชนร้องทุกข์มายังตนขณะลงพื้นที่ ในกรณีมีมิจฉาชีพได้ทำการส่งเอสเอ็มเอสไปยังประชาชนแอบอ้างว่ามาจากกระทรวงสาธารณสุข โดยใช้วิธีส่งลิงค์ประกอบข้อความสร้างความสนใจ หลอกให้คลิกลิงค์เพื่อขโมยข้อมูลและดูดเงินออกจากบัญชี จึงขอเตือนพี่น้องประชาชนหากได้รับเอสเอ็มเอสระบุข้อความว่า “กระทรวงสาธารณสุข ขอแสดงความยินดี คุณมีสิทธิ์ได้รับเงินเยียวยาจากการป้องกันโรคระบาดจากรัฐบาล คัดลอกลิงค์ไปยังเบราเซอร์เพื่อรับเงิน ตามลิงค์นี้” กรุณาอย่าคลิกลิงค์โดยเด็ดขาดและอย่าแชร์ข้อความดังกล่าวออกไปให้ผู้อื่น
โดยยืนยันว่ารัฐบาลไม่มีโครงการจ่ายเงินเยียวยากรณีตามที่แอบอ้างแต่อย่างใด ดังนั้นขออย่าหลงเชื่อข้อมูลดังกล่าว เพราะอาจตกเป็นเหยื่อของมิจฉาชีพยุคดิจิทัล ที่นำข้อมูลส่วนบุคคลไปสร้างความเสียหาย เช่น นำไปสร้างบัญชีปลอมทำธุรกรรมทางการเงิน นำไปลงทะเบียนซื้อสินค้าออนไลน์ ที่อาจทำให้เป็นหนี้โดยไม่รู้ตัว รวมทั้งอาจสูญเสียเงินจนหมดบัญชี
น.ส.ทิพานัน กล่าวว่า ในกรณีที่หลงเชื่อคลิกข้อความดังกล่าวไปแล้ว ให้รีบเปลี่ยนรหัสผ่านใหม่ทั้งหมด โดยเปลี่ยนทั้งชื่อผู้ใช้ และ รหัสผ่านในทันที ระงับการทำธุรกรรมในบัญชี ยับยั้งการใช้บัตรเครดิตและบัตรเดบิต จากนั้นแจ้งเจ้าหน้าที่ตำรวจหรือเจ้าหน้าที่หน่วยงานที่เกี่ยวข้อง เช่น ธนาคาร หรือสถาบันการเงินเพื่อขอคำแนะนำ และการช่วยเหลือ ตรวจสอบความเสียหายที่อาจเกิดขึ้น รวบรวมหลักฐานแจ้งความที่สถานีตำรวจโดยเร็ว เป็นต้น โดยสามารถแจ้งCall Center สำนักงานตำรวจแห่งชาติ หมายเลขโทรศัพท์ 191 หรือ 1599 ได้ตลอด 24 ชั่วโมง Call Center ของสำนักงานคณะกรรมการกระจายเสียง กิจการโทรทัศน์ และกิจการโทรคมนาคมแห่งชาติ หรือ กสทช. 1200 หรือแจ้ง Call Center ของผู้ให้บริการสัญญาณโทรศัพท์มือถือ หรือหมายเลขโทรศัพท์ที่แต่ละค่ายมีไว้รองรับข้อมูลเรื่อง เอสเอ็มเอส และโทรศัพท์หลอกลวงโดยเฉพาะ
“รัฐบาลมีความห่วงใยความปลอดภัยทางไซเบอร์ พร้อมกับพยายามดำเนินการปราบปรามมิจฉาชีพที่มาในรูปแบบออนไลน์เสมอมา อย่างไรก็ตามต้องขอความร่วมมือไปยังพี่น้องประชาชนให้หาข้อมูลก่อนจะกระทำการใดๆกับ SMS หรือ ข้อมูลที่ได้รับ เพื่อไม่ให้ถูกหลอกลวงได้ง่าย” น.ส. ทิพานัน กล่าว
............................
วันศุกร์ที่ 23 กันยายน 2565
รัฐบาลลุยขึ้นทะเบียนสินค้าสิ่งบ่งชี้ทางภูมิศาสตร์ (GI) สร้างมูลค่าการตลาดกว่าสี่หมื่นล้านบาทต่อปี ดันไวน์เขาใหญ่ขึ้นทะเบียนสหภาพยุโรป
รัฐบาลลุยขึ้นทะเบียนสินค้าสิ่งบ่งชี้ทางภูมิศาสตร์ (GI) สร้างมูลค่าการตลาดกว่าสี่หมื่นล้านบาทต่อปี ดันไวน์เขาใหญ่ขึ้นทะเบียนสหภาพยุโรป
วันที่ 23 กันยายน 2565 นางสาวรัชดา ธนาดิเรกรองโฆษกประจำสำนักนายกรัฐมนตรี เปิดเผยว่า ตามนโยบายรัฐบาลที่มุ่งส่งเสริมการเพิ่มศักยภาพทางการแข่งขันภาคการเกษตรและสินค้าท้องถิ่น นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ได้เร่งผลักดันการขึ้นทะเบียนสินค้าที่มีเอกลักษณ์และอัตลักษณ์สิ่งบ่งชี้ทางภูมิศาสตร์ (Geograpgical IDentification: GI) ซึ่งในประเทศไทยมีจำนวนมาก บ่งบอกถึงความพิเศษตามธรรมชาติและภูมิปัญญาของคนในท้องถิ่น การขึ้นทะเบียน GI จะเป็นการป้องกันการแอบอ้าง และสร้างมูลค่าเพิ่มแก่สินค้าได้อย่างมาก โดยเฉพาะในตลาดต่างประเทศ ทั้งนี้ ในปี 2565 กรมทรัพย์สินทางปัญญา กระทรวงพาณิชย์ ตั้งเป้าการขึ้นทะเบียนไว้ประมาณ 18 รายการ สามรายการล่าสุดคือ ผ้าไหมคึมมะอุ จ.นครราชสีมา กล้วยหอมทองละแม จ.ชุมพร และมันแกวบรบือ จ.มหาสารคาม โดยขณะนี้ มีสินค้าที่ขึ้นทะเบียน GI แล้ว 182 รายการ เป็นของไทย 164 รายการ และต่างประเทศ 18 รายการ
นอกจากนี้ นายจุรินทร์ ยังได้ให้แนวทางการต่อยอดเพื่อนำไปสู่การเพิ่มรายได้อย่างเป็นรูปธรรม ซึ่งทางกรมฯ จะเข้าไปช่วยยกระดับสินค้า GI ที่ได้รับการขึ้นทะเบียน ด้วยการพัฒนาบรรจุภัณฑ์ เพื่อสร้างความเป็นสินค้าพรีเมียม จัดงานส่งเสริมการขายทั้งในและต่างประเทศ เช่น การจัดงาน GI Fest , GI Pavilion ในงานแสดงสินค้า THAIFEX 2022 การจำหน่ายผ่านช่องทางออนไลน์ ผ่านเฟซบุ๊ก GI Thailand และ Lazada รวมถึง รวมทั้งจะเร่งโปรโมตสินค้า GI ให้เป็นที่รู้จักทั้งในไทยและต่างประเทศเพิ่มขึ้น โดยการขึ้นทะเบียนสินค้า GI สามารถสร้างมูลค่าทางการตลาดกว่า สี่หมื่นล้านบาทต่อปี
นางสาวรัชดา กล่าวต่อว่า กรมทรัพย์สินทางปัญญายังได้ดำเนินการขอขึ้นทะเบียนในต่างประเทศด้วย ขณะนี้ ยื่นขึ้นทะเบียน GI ใน 5 ประเทศ จำนวน 8 รายการ แล้ว ได้แก่ ข้าวหอมมะลิทุ่งกุลาร้องไห้ กาแฟดอยตุง กาแฟดอยช้าง และข้าวสังข์หยดเมืองพัทลุง ที่สหภาพยุโรป, เส้นไหมไทยพื้นบ้านอีสาน มะขามหวานเพชรบูรณ์ ที่เวียดนาม, กาแฟดอยตุง ที่กัมพูชา, ผ้าไหมยกดอกลำพูน ที่อินโดนีเซีย และที่อินเดีย ยังมีที่อยู่ระหว่างการพิจารณารับจดทะเบียน อีก 10 สินค้า เช่น กาแฟดอยตุง กาแฟดอยช้าง สับปะรดห้วยมุ่น ที่ญี่ปุ่น ส่วนที่อยู่ระหว่าง พิจารณาจัดทำคำขอ คือ ไวน์เขาใหญ่ ที่สหภาพยุโรป
“สินค้า GI เป็นสินค้าที่เชื่อมโยงระหว่างธรรมชาติและภูมิปัญญาของคนในท้องถิ่น มีเอกลักษณ์หรืออัตลักษณ์ที่เป็นจุดเด่นดึงดูดความสนใจของผู้บริโภคทั้งชาวไทยและต่างประเทศ การยื่นขอขึ้นทะเบียนจึงเป็นเรื่องที่รัฐบาลให้ความสำคัญ เพื่อปกป้องและคุ้มครองชื่อสินค้าให้ยังคงเป็นสิทธิของชุมชนเดิม ไม่ให้ใครแอบอ้างเอาชื่อสินค้าไปใช้ประชาสัมพันธ์ อีกทั้งยังช่วยทำให้สินค้าเป็นที่รู้จักและเพิ่มมูลค่าด้วย” นางสาวรัชดา กล่าว
วันจันทร์ที่ 17 ตุลาคม 2565
มาตรการเร่งด่วนเพื่อแก้ปัญหายาเสพติดและอาวุธปืน
วันเสาร์ที่ 14 ตุลาคม 2565
ต่อจากนี้ไป ขอเชิญรับฟังไทยคู่ฟ้า
รัฐบาลเห็นชอบ 4 มาตรการเร่งด่วนเพื่อแก้ปัญหายาเสพติดและอาวุธปืน ได้แก่ ด้านอาวุธปืน
ให้มีการตรวจสอบและรับรองความประพฤติผู้ขอใบอนุญาต
เพิกถอนใบอนุญาตผู้มีพฤติกรรมเสี่ยงเป็นภัยสังคม และกวาดล้างอาวุธเถื่อน ด้านยาเสพติด
ควบคุมการนำเข้าส่งออกสารเคมีที่ใช้ผลิตยา และเร่งสืบสวนขยายผลเพื่อทำลายเครือข่ายผู้ค้ายา
ด้านบำบัดรักษา จัดตั้งศูนย์คัดกรองผู้เสพยาเชิงรุกเพื่อส่งเข้าสถานฟื้นฟูครอบคลุมทุกอำเภอ และใช้กำไล EM
ติดตามดูแลกลุ่มเสี่ยงก่อความรุนแรง ด้านสุขภาพจิต ตั้งกลุ่มงานจิตเวชและยาเสพติดในทุกอำเภอ
มีระบบดูแลสุขภาพจิตในหน่วยงานที่เกี่ยวข้องกับอาวุธร้ายแรง สถานศึกษา และสถานประกอบการขนาด
100 คนขึ้นไป โดยจะดำเนินการอย่างเข้มงวดเพื่อสร้างความปลอดภัยให้ประชาชน
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพุธที่ 5 ตุลาคม 2565
ความคืบหน้าการเปิดรับลงทะเบียนโครงการลงทะเบียนเพื่อสวัสดิการแห่งรัฐ ปี 2565 ณ วันที่ 4 ตุลาคม 2565
ความคืบหน้าเปิดรับลงทะเบียนโครงการลงทะเบียนเพื่อสวัสดิการแห่งรัฐ ปี 2565 ตั้งแต่วันที่ 5 ก.ย. – 4 ต.ค.2565 ณ เวลา 15.00 น. ลงทะเบียนแล้วทั้งสิ้น 20,105,597 ราย โดยผ่านเว็บไซต์ 9,843,003 ราย และผ่านหน่วยงานรับลงทะเบียน 10,262,594 ราย
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้าการเปิดรับลงทะเบียนโครงการลงทะเบียนเพื่อสวัสดิการแห่งรัฐ (โครงการฯ) ปี 2565 ตั้งแต่วันที่ 5 กันยายน – 4 ตุลาคม 2565 ณ เวลา 15.00 น. มีประชาชนลงทะเบียนแล้วทั้งสิ้น 20,105,597 ราย โดยเป็นการลงทะเบียนผ่านเว็บไซต์ 9,843,003 ราย และลงทะเบียนผ่านหน่วยงานรับลงทะเบียน 10,262,594 ราย ทั้งนี้ ประชาชนที่สนใจเข้าร่วมโครงการฯ ปี 2565 สามารถลงทะเบียนได้จนถึงวันที่ 19 ตุลาคม 2565 โดยสามารถลงทะเบียนผ่านเว็บไซต์ https://บัตรสวัสดิการแห่งรัฐ.mof.go.th หรือ https://welfare.mof.go.th ได้ตั้งแต่เวลา 6.00 น. ถึง 23.00 น. ของทุกวัน หรือลงทะเบียนผ่านหน่วยงานรับลงทะเบียนทั่วประเทศ
โฆษกกระทรวงการคลังได้กล่าวเพิ่มเติมว่า จำนวนตัวเลขผู้ลงทะเบียนข้างต้นเป็นเพียงจำนวนผู้ลงทะเบียนเข้าร่วมโครงการฯ เท่านั้น ซึ่งการเป็นผู้ได้รับสิทธิสวัสดิการแห่งรัฐจะต้องมีการตรวจสอบคุณสมบัติตามโครงการฯ อีกครั้งหนึ่ง นอกจากนี้ การลงทะเบียนตามโครงการฯ เป็นการลงทะเบียนรายบุคคล (ผู้ลงทะเบียน) แต่การตรวจสอบจะตรวจสอบทั้งรายบุคคลและสมาชิกในครอบครัว โดยขั้นตอนแรกจะมีการตรวจสอบคุณสมบัติของผู้ลงทะเบียนตามคุณสมบัติที่กำหนดไว้ (เกณฑ์บุคคล) หากผู้ลงทะเบียนผ่านการตรวจสอบตามเกณฑ์บุคคลโดยมีคุณสมบัติตามที่กำหนดไว้ จะมีการตรวจสอบคุณสมบัติของเกณฑ์ครอบครัว (ในกรณีที่มีคู่สมรสหรือบุตร) ซึ่งหากพบว่า ผู้ลงทะเบียนไม่ผ่านการตรวจสอบตามเกณฑ์ครอบครัว จะถือว่าผู้ลงทะเบียนไม่ผ่านคุณสมบัติ และผู้ลงทะเบียนจะไม่ได้รับสิทธิตามโครงการฯ ทั้งนี้ ประชาชนสามารถดูรายละเอียดการดำเนินโครงการฯ เพิ่มเติมได้ที่เว็บไซต์ https://บัตรสวัสดิการแห่งรัฐ.mof.go.th หรือ https://welfare.mof.go.th
สำหรับการดำเนินโครงการลงทะเบียนเพื่อสวัสดิการแห่งรัฐ เป็นการดำเนินการภายใต้พระราชบัญญัติการจัดประชารัฐสวัสดิการเพื่อเศรษฐกิจฐานรากและสังคม พ.ศ. 2562 ที่มีวัตถุประสงค์ในการลดความเหลื่อมล้ำ ยกระดับ และพัฒนาคุณภาพชีวิตของประชาชนอย่างยั่งยืน ทั้งนี้ โครงการฯ จะเป็นการจัดสวัสดิการให้กับประชาชน โดยเป็นการลดภาระและบรรเทาค่าใช้จ่ายในชีวิตประจำวันของผู้มีรายได้น้อย ซึ่งการดำเนินโครงการฯ ดังกล่าว สามารถช่วยเหลือและเป็นประโยชน์ให้แก่ผู้มีรายได้น้อยได้อย่างเป็นรูปธรรม
สำนักงานปลัดกระทรวงการคลัง โทร. 094-858-9794 (เวลาทำการ 08.30 – 16.30 น.)
สำนักงานเศรษฐกิจการคลัง โทร. 02 273 9020 ต่อ 3502 3503 3506 3536 3542 3518 หรือ
โทร. 08-5842-7102 , 08-5842-7103, 08-5842-7104 ,08-5842-7105, 08-5842-7106, 08-5842-7107 (เวลาทำการ 08.30 – 16.30 น.)
ศูนย์ลูกค้าสัมพันธ์บัตรสวัสดิการแห่งรัฐ โทร. 02-109-2345 (เวลาทำการ 08.30 – 17.30 น.)
วันพฤหัสบดีที่ 3 พฤศจิกายน 2565
สธ. ชี้ การเชื่อมข้อมูลสุขภาพของรพ.ต่างสังกัด อยู่ในแผนของ คกก.สุขภาพดิจิทัลแล้ว กำหนดใช้มาตรฐานข้อมูลและความปลอดภัยเดียวกัน
กระทรวงสาธารณสุข ชี้ การเชื่อมต่อข้อมูลสุขภาพของโรงพยาบาลที่อยู่ต่างสังกัดกัน มีบรรจุอยู่ในแผนของคณะกรรมการสุขภาพดิจิทัลแห่งชาติแล้ว พร้อมเตรียมกำหนดมาตรฐานข้อมูล ความปลอดภัยทางไซเบอร์
กระทรวงสาธารณสุข ชี้ การเชื่อมต่อข้อมูลสุขภาพของโรงพยาบาลที่อยู่ต่างสังกัดกัน มีบรรจุอยู่ในแผนของคณะกรรมการสุขภาพดิจิทัลแห่งชาติแล้ว พร้อมเตรียมกำหนดมาตรฐานข้อมูล ความปลอดภัยทางไซเบอร์ เชื่ออนาคตระบบจัดการจะดีขึ้น เทคโนโลยีจะช่วยลดภาระงานในการคีย์ข้อมูล เผยร่างแผนปฏิบัติ 5 ปี เร่งตั้งสำนักงานสุขภาพดิจิทัลฯ กำหนดแพลตฟอร์ระดับชาติ ให้เสร็จในปี 2566
วันนี้ (3 พฤศจิกายน 2565) นพ.โอภาส การย์กวินพงศ์ ปลัดกระทรวงสาธารณสุข กล่าวถึงกรณีมีข้อกังวลเรื่องปัญหาการเชื่อมต่อข้อมูลของโรงพยาบาลที่อยู่ต่างสังกัดกัน เนื่องจากจะมีระบบบันทึกข้อมูลของตนเองที่แตกต่างกัน ว่า เรื่องระบบสุขภาพดิจิทัลเป็นเรื่องระยะกลางและระยะยาว ไม่สามารถทำให้เสร็จได้ภายใน 1-2 ปี แต่มีแผนงานในอนาคตที่จะเชื่อมต่อข้อมูลสุขภาพระหว่างโรงพยาบาลต่างสังกัด โดยในช่วงเปลี่ยนผ่านต้องมีการทำความตกลงในการเชื่อมระบบกัน ส่วนที่เรื่องแพลตฟอร์มในการบันทึกข้อมูลสุขภาพที่แต่ละสังกัดใช้แตกต่างกันนั้นในคณะกรรมการสุขภาพดิจิทัลแห่งชาติ มีตัวแทนโรงเรียนแพทย์หลายแห่งร่วมเป็นกรรมการด้วย เชื่อว่าจะช่วยกันสร้างระบบข้อมูลสุขภาพที่ทุกฝ่ายใช้ประโยชน์ร่วมกัน มีการกำหนดมาตรฐานของข้อมูล มาตรฐานเรื่องความปลอดภัยทางไซเบอร์ (Cyber Security) ผู้ควบคุมข้อมูล หรือผู้ที่จะนำข้อมูลไปใช้ จึงไม่น่าจะเป็นประเด็นที่ต้องกังวล
“เรื่องการบันทึกหรือคีย์ข้อมูลเป็นอีกจุดที่สำคัญ เพราะที่ผ่านมามีประเด็นว่าเป็นภาระงานของบุคลากรค่อนข้างมาก ขณะนี้ หน่วยงานที่ดูแลเรื่องสุขภาพดิจิทัลของกระทรวงสาธารณสุขกำลังปรับเปลี่ยนระบบ เชื่อว่าการจัดการต่างๆ จะดีขึ้น และระยะยาวจะทำให้การดำเนินงานราบรื่นขึ้น ทั้งนี้ ทุกเรื่องอยู่ในแผนการดำเนินการแล้ว และมีการเดินหน้าไปตามแผน” นพ.โอภาสกล่าว
ด้าน พญ.ปฐมพร ศิรประภาศิริ ที่ปรึกษาระดับกระทรวง สำนักงานปลัดกระทรวงสาธารณสุข กล่าวว่า คณะกรรมการสุขภาพดิจิทัลแห่งชาติ ได้เห็นชอบร่างแผนปฏิบัติการ พ.ศ. 2566-2570 ซึ่งมี 5 ยุทธศาสตร์สำคัญ คือ 1.การสร้างเสริมธรรมาภิบาลสุขภาพดิจิทัล 2.การพัฒนาแพลตฟอร์มระบบสุขภาพดิจิทัลระดับชาติและระบบนิเวศดิจิทัลสุขภาพ 3.การพัฒนาโครงสร้างพื้นฐานดิจิทัลและระบบรักษาความมั่นคงปลอดภัยไซเบอร์ของระบบสุขภาพดิจิทัล 4.การส่งเสริมเทคโนโลยีดิจิทัล ระบบสารสนเทศที่ทันสมัย นวัตกรรม และปัญญาประดิษฐ์ทางการแพทย์ และ 5.การพัฒนาคนให้พร้อมเปลี่ยนผ่านสู่ระบบสุขภาพดิจิทัลอย่างยั่งยืน
พญ.ปฐมพรกล่าวต่อว่า เรื่องที่จะดำเนินงานให้แล้วเสร็จภายในปี 2566 คือ การกำหนดมาตรฐานข้อมูลสุขภาพและการแลกเปลี่ยนข้อมูลสุขภาพที่สอดคล้องมาตรฐานสากล ส่วนในปี 2567 จะพัฒนาโครงสร้างพื้นฐานของระบบสุขภาพดิจิทัล พัฒนาระบบรักษาความมั่นคงปลอดภัยไซเบอร์ของระบบสุขภาพดิจิทัล พัฒนาศูนย์ประสานงานรักษาความมั่นคงปลอดภัยระบบคอมพิวเตอร์ด้านสุขภาพ และส่งเสริมนวัตกรรมดิจิทัลและปัญญาประดิษฐ์ทางการแพทย์ และในระยะยาวจะพัฒนาการประมวลผลข้อมูลขนาดใหญ่โดยใช้หลักการData Governance ส่งเสริมให้เกิดการมีส่วนร่วมในแพลตฟอร์มระบบสุขภาพดิจิทัลระดับชาติ สร้างสิ่งแวดล้อมกระตุ้นการเข้าใช้ระบบสุขภาพดิจิทัลและสร้างระบบการบริหารจัดการทรัพยากรด้านดิจิทัลสุขภาพ โดยจะให้แล้วเสร็จภายในปี 2570
*************************************3 พฤศจิกายน 2565
วันอังคารที่ 1 พฤศจิกายน 2565
โฆษกรัฐบาลเผย นักลงทุนทั้งไทยและต่างประเทศเชื่อมั่น ขยายการลงทุนในไทยอย่างต่อเนื่อง
โฆษกรัฐบาลเผย นักลงทุนทั้งไทยและต่างประเทศเชื่อมั่น ขยายการลงทุนในไทยอย่างต่อเนื่อง
วันที่ 1 พฤศจิกายน 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรีกล่าวว่า นักลงทุนทั้งไทยและต่างประเทศมีความเชื่อมั่น เดินหน้าขยายการลงทุนในไทยอย่างต่อเนื่อง ในขณะที่รัฐบาลเร่งสร้างโครงสร้างพื้นฐานอย่างรอบด้าน รองรับการลงทุนใหม่ๆในอนาคต ซึ่งพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้วางแนวทาง และแผนงาน เพื่อต่อยอดขับเคลื่อนประเทศไทยให้ก้าวไปข้างหน้า ตามหลักการ “ทำให้สำเร็จ” (GET THINGS DONE) เพื่อความพร้อมในการรองรับการเป็นฐานและศูนย์กลาง (Hub) การค้า การลงทุน และการผลิตในภูมิภาคอย่างยั่งยืน
ทั้งนี้ จากข้อมูลการส่งเสริมการลงทุนล่าสุด ณ วันที่ 12 ตุลาคม 2565 คณะกรรมการส่งเสริมการลงทุน (BOI) ได้อนุมัติให้การส่งเสริมในกิจการผลิตรถยนต์ไฟฟ้า รวมทั้งสิ้น 26 โครงการ (จาก 17 บริษัท) มูลค่าเงินลงทุน (ไม่รวมค่าที่ดินและเงินทุนหมุนเวียน) รวม 80,208 ล้านบาท จำนวนกำลังการผลิตยานยนต์ที่ได้รับอนุมัติเป็นจำนวน 838,775 คัน ทั้งนี้ BOI ได้ออกบัตรส่งเสริมแล้วจำนวน 16 โครงการ และแบรนด์ที่ผลิตเชิงพาณิชย์แล้ว 11 แบรนด์ นอกจากนี้ กรมสรรพสามิต ได้ลงนามข้อตกลงตามมาตรการสนับสนุนการใช้รถไฟฟ้าระหว่าง กรมสรรพสามิตกับผู้ประกอบการอุตสาหกรรมและผู้นำเข้ายานยนต์ไฟฟ้า แล้วรวม 10 ราย (ข้อมูล ณ วันที่ 27 ตุลาคม 2565) แบ่งเป็น (1) รถยนต์นั่งหรือรถยนต์โดยสารที่มีที่นั่งไม่เกิน 10 คน จำนวน 6 ราย (2) รถยนต์กระบะ จำนวน 2 ราย และ (3) รถจักรยานยนต์ จำนวน 3 ราย ตอกย้ำความสำเร็จของประเทศไทยในการก้าวสู่การเป็นศูนย์กลางทางด้านการผลิตยานยนต์ไฟฟ้า (EV) ของภูมิภาค
นอกจากนี้ ยังมีอุตสาหกรรมใหม่ที่มีการลงทุนในประเทศไทย อาทิเช่น กิจการผู้ให้บริการคลาวด์ (Cloud Services) ซึ่งคณะกรรมการส่งเสริมการลงทุนได้อนุมัติให้การส่งเสริม (ขยายกิจการ) โดยมีบริษัท Amazon Web Services ซึ่งเป็นบริษัทเทคโนโลยีชั้นนำของสหรัฐอเมริกา ได้ตัดสินใจเข้ามาลงทุนในประเทศไทย ซึ่งได้ประกาศแผนการขยายธุรกิจในประเทศไทย ผ่านการขอรับการส่งเสริมการลงทุนในกิจการ Data Center ตอกย้ำความสำเร็จของประเทศไทยในการก้าวสู่การเป็นศูนย์กลางทางด้านดิจิทัล และดาต้าเซนเตอร์ของภูมิภาค โดยจะมีการพัฒนา Region ในประเทศไทย ที่จะมีชื่อว่า AWS Asia Pacific (Bangkok) โดย Region แห่งใหม่นี้จะประกอบด้วย Availability Zone สามแห่ง ซึ่งเพิ่มเติมจาก Availability Zone ของ AWS ที่มีอยู่แล้ว 87 แห่งใน 27 ภูมิภาคทั่วโลก โดย AWS วางแผนที่จะลงทุนมากกว่า 5 พันล้านเหรียญสหรัฐ (หรือ 1.9 แสนล้านบาท) ในประเทศไทยในระยะเวลา 15 ปี
“นักลงทุนทั้งไทยและต่างประเทศให้ความเชื่อมั่น ตัดสินใจขยายการลงทุนในไทยอย่างต่อเนื่อง และประเทศไทยยังเป็นจุดสนใจ และถือเป็นตลาดการลงทุนที่มีศักยภาพ โดยนายกรัฐมนตรียืนยันความพร้อมของไทยที่จะเป็นฐานการผลิต และการลงทุนในภูมิภาค ทั้งนี้ จากนโยบายของรัฐบาลที่ได้ดำเนินการมาในการพัฒนาโครงสร้างพื้นฐานที่ครอบคลุม เป็นฐานที่แข็งแกร่ง และให้ภาคเอกชนได้ร่วมกันพัฒนาประเทศต่อไป” นายอนุชา กล่าว
วันพุธที่ 5 ตุลาคม 2565
รมว.อว. พร้อมคณะผู้บริหาร อว. ร่วมประชุมคณะกรรมการข้าราชการพลเรือนในสถาบันอุดมศึกษา (ก.พ.อ.)
รมว.อว. พร้อมคณะผู้บริหาร อว. ร่วมประชุมคณะกรรมการข้าราชการพลเรือนในสถาบันอุดมศึกษา (ก.พ.อ.)
เมื่อวันที่ 28 กันยายน 2565ศ.(พิเศษ) ดร.เอนก เหล่าธรรมทัศน์รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (อว.) พร้อมด้วยดร.ดนุช ตันเทอดทิตย์เลขาธิการ รมว.อว. และรศ.ดร.พาสิทธิ์ หล่อธีรพงศ์รองปลัด อว. เข้าร่วมประชุมคณะกรรมการข้าราชการพลเรือนในสถาบันอุดมศึกษา(ก.พ.อ.) ณ ห้องประชุมศาสตราจารย์วิจิตร ศรีสอ้าน ชั้น 5 อาคารอุดมศึกษา 1 (ถนนศรีอยุธยา) สำนักงานปลัดกระทรวงการอุดมศึกษา วิทยาศาสตร์ วิจัยและนวัตกรรม (สป.อว.)
วันพุธที่ 12 ตุลาคม 2565
ธปท. ย้ำ “มหกรรมร่วมใจแก้หนี้” ฟรี! ไม่มีค่าใช้จ่าย แนะลูกหนี้ถาม “เลขที่คำขอ” จากเจ้าหน้าที่ที่ติดต่อไป ป้องกันการแอบอ้างของมิจฉาชีพ สอบถามเพิ่มเติม โทร.1213 หรือ ไลน์ @doctordebt
.....
ธนาคารแห่งประเทศไทย (ธปท.) ย้ำว่า การลงทะเบียนร่วมโครงการมหกรรมร่วมใจแก้หนี้ ไม่มีการเสียค่าใช้จ่าย หรือ ค่าดำเนินการใด ๆ ทั้งสิ้น เจ้าหน้าที่ของ ธปท. ไม่ทำธุรกรรมโดยตรงกับประชาชนและไม่มีการติดต่อโดยตรงไปที่ลูกหนี้ในทุกกรณี ทั้งนี้ เพื่อป้องกันการแอบอ้างจากมิจฉาชีพ หากมีเจ้าหน้าที่หรือตัวแทนจากเจ้าหนี้ติดต่อไป ให้ลูกหนี้สอบถาม “เลขที่คำขอ” เพื่อตรวจสอบว่าเป็นเจ้าหน้าที่จริงหรือไม่ ก่อนพูดคุยให้ข้อมูลส่วนตัว
.
ประชาชนที่ต้องการแก้ปัญหาหนี้สินยังสามารถลงทะเบียนเข้าร่วมโครงการได้ผ่านทางเว็บไซต์www.bot.or.th/debtfairถึง 30 พ.ย.65 ผู้ที่ลงทะเบียนสำเร็จแล้ว หากไม่ได้รับการติดต่อจากเจ้าหนี้เกิน 18 วัน สามารถติดตามสถานะได้กับเจ้าหนี้ที่ท่านลงทะเบียนไว้ สอบถามเพิ่มเติมได้ที่ ฝ่ายคุ้มครองผู้ใช้บริการทางการเงิน โทร.1213 ในวัน จ.-ศ. เวลา 8.30 น. – 17.30 น. หรือ ไลน์ไอดี @doctordebt
.
อ่านเพิ่มเติม คลิก >>https://www.thaigov.go.th/news/contents/details/60357
.
#ไทยคู่ฟ้า#สื่อสารรัฐบาลไทย
-------------------
วันพุธที่ 28 กันยายน 2565
กระทรวงคมนาคม จัดกิจกรรมเนื่องใน “วันพระราชทานธงชาติไทย (Thai National Flag Day)” ประจำปี 2565
กิจกรรมจัดในวันที่ 28 กันยายน 2565 ณ กระทรวงคมนาคม
นายชยธรรม์ พรหมศร ปลัดกระทรวงคมนาคม เป็นประธานในกิจกรรมเนื่องใน “วันพระราชทานธงชาติไทย (Thai National Flag Day)” ประจำปี 2565 โดยมี นายอานนท์ เหลืองบริบูรณ์ นายพิศักดิ์ จิตวิริยะวศิน นายสรพงศ์ ไพฑูรย์พงษ์ รองปลัดกระทรวงคมนาคม พร้อมด้วยผู้บริหาร ข้าราชการ และเจ้าหน้าที่กระทรวงคมนาคม เข้าร่วมกิจกรรม ในวันที่ 28 กันยายน 2565 ณ กระทรวงคมนาคม
ตามที่คณะรัฐมนตรีได้มีมติเมื่อวันที่ 20 กันยายน 2559 เห็นชอบกำหนดให้วันที่ 28 กันยายน ของทุกปี เป็นวันพระราชทานธงชาติไทย (Thai National Flag Day) รวมทั้งกำหนดให้มีการเชิญธงและประดับธงชาติไทยบริเวณอาคารสถานที่ราชการ สถานศึกษา และอาคารบ้านเรือนในวันดังกล่าว เพื่อเป็นการสร้างความภาคภูมิใจของคนในชาติ และน้อมรำลึกในพระมหากรุณาธิคุณของพระบาทสมเด็จพระมงกุฎเกล้าเจ้าอยู่หัวที่ทรงพระราชทานธงไตรรงค์เป็นธงชาติไทย ซึ่งในปี 2565 นี้เป็นโอกาสครบรอบ 105 ปี วันพระราชทานธงชาติไทย กระทรวงคมนาคมได้ดำเนินการประดับธงชาติไทยบริเวณอาคาร รวมทั้งจัดกิจกรรมเคารพธงชาติและร้องเพลงชาติไทย ในเวลา 08.00 น.
ธงชาติไทยถือเป็นสัญลักษณ์อันสูงสุดของชาติที่บ่งบอกถึงเอกลักษณ์ แสดงถึงศักดิ์ศรีความเป็นไทย ความเป็นเอกราชและอธิปไตยของชาติ จึงมีความศักดิ์สิทธิ์ต้องได้รับความเคารพ และมีความสำคัญทางจิตใจที่แสดงถึงความรัก ความรู้สึกที่มีร่วมกันของคนในชาติ เป็นเครื่องยึดเหนี่ยวจิตใจของคนในชาติ เพื่อจะได้ดำรงไว้ซึ่งความเป็นปึกแผ่นของประเทศไทย ธงชาติไทย ประกอบด้วย 3 สีหลัก ได้แก่ สีแดงหมายถึง ชาติ สีขาว หมายถึง ศาสนา และสีน้ำเงิน หมายถึง พระมหากษัตริย์ โดยแบ่งเป็นริ้ว จำนวน 5 แถบ แถบในสุดเป็นสีน้ำเงินถัดมาด้านนอกทั้งด้านบน ด้านล่าง เป็นสีขาว และสีแดงตามลำดับ ซึ่งแถบสีน้ำเงินมีขนาดใหญ่กว่าแถบสีอื่นเป็น 2 เท่าธงไตรรงค์หรือธงชาติไทย ถือเป็นสัญลักษณ์อันสูงสุดของชาติ เป็นสิ่งเตือนใจให้อนุชนได้รำลึกถึงการเสียสละเลือดเนื้อของบรรพบุรุษ และความวิริยะอุตสาหะของพระมหากษัตริย์ไทยทุกพระองค์ เพื่อรักษาไว้ซึ่งแผ่นดิน และหล่อหลอมความรักสามัคคีสร้างเสริมความภูมิใจในความเป็นชาติไทย
วันพฤหัสบดีที่ 6 ตุลาคม 2565
รองปลัดกระทรวง ดีอีเอส ร่วมเสวนาโครงการ "Samart Skils” เพื่อสร้างโอกาสการทำงาน
รองปลัดกระทรวง ดีอีเอส ร่วมเสวนาโครงการ "Samart Skils” เพื่อสร้างโอกาสการทำงาน
เมื่อวันที่5ต.ค. 65ดร.เวทางค์พ่วงทรัพย์รองปลัดกระทรวงดิจิทัลเพื่อเศรษฐกิจและสังคมร่วมงาน"Samart Skills"และเสวนาในหัวข้อ"ประเทศไทยและแรงงานที่มีทักษะสูงด้านดิจิทัล"ร่วมกับศาสตร์ตราจารย์ดร.ศุภชัยปทุมนากุลรองปลัดกระทรวงการอุดมศึกษาวิทยาศาสตร์วิจัยและนวัตกรรมและดร.นิรุตต์บุตรแสนดีผู้อำนวยการสำนักวิจัยและพัฒนาการอาชีวศึกษาสำนักงานคณะกรรมการอาชีวศึกษา
ทั้งนี้โครงการSamart Skillsจัดขึ้นเพื่อสร้างโอกาสในการทำงานให้กับคนไทยทุกสาขาอาชีพภายใต้พันธกิจLeave No Thai Behindซึ่งจะทำให้คนไทยได้พัฒนาทักษะอย่างรวดเร็วโดยไม่จำเป็นต้องจบการศึกษาในระดับชั้นมหาวิทยาลัยหรือมีประสบการณ์มาก่อนในด้านต่างๆเช่นIT Support, Data Analytics, Digital Marketing & E-commerce, Cloud Technologyเพื่อลดช่องว่างของบุคลากรพร้อมทั้งพัฒนาศักยภาพให้คนไทยสามารถเข้าถึงการจ้างงานที่มีคุณภาพได้อีกด้วย
******************
วันอังคารที่ 13 กันยายน 2565
รองนายกฯ วิษณุ มอบเงินช่วยเหลือแก่บุคลากรทางการแพทย์ และเจ้าหน้าที่ที่ได้รับผลกระทบจากการปฏิบัติหน้าที่ ในการป้องกันและแก้ไขปัญหาการแพร่ระบาดของโควิด-19 จำนวน 137 ราย
รองนายกฯ วิษณุ มอบเงินช่วยเหลือแก่บุคลากรทางการแพทย์ และเจ้าหน้าที่ที่ได้รับผลกระทบจากการปฏิบัติหน้าที่ ในการป้องกันและแก้ไขปัญหาการแพร่ระบาดของโควิด-19 จำนวน 137 ราย รวม 2,140,000 บาท ย้ำให้ดูแลเจ้าหน้าที่ผู้เสียสละอย่างดีที่สุด
วันนี้ (13 กันยายน 2565) เวลา 13.30 น. ณ ห้องรับรอง 1 ตึกบัญชาการ 1 ทำเนียบรัฐบาล นายวิษณุ เครืองาม รองนายกรัฐมนตรี เป็นประธานในพิธีมอบเงินช่วยเหลือแก่เจ้าหน้าที่ที่ได้รับผลกระทบจากการปฏิบัติหน้าที่ด้านการป้องกันและแก้ไขปัญหาการแพร่ระบาดของโรคติดเชื้อไวรัสโคโรนา 2019 (COVID-19) จำนวน 137 ราย จากเงินบริจาคบัญชี “สำนักงานปลัดสำนักนายกรัฐมนตรีเพื่อรับบริจาคสนับสนุนการแก้ไขปัญหาโรคติดเชื้อไวรัสโคโรนา 2019 (COVID-19)” โดยมีนายธีรภัทร ประยูรสิทธิ ปลัดสำนักนายกรัฐมนตรี ผู้แทนกระทรวงสาธารณสุข กรมราชทัณฑ์ กรมแพทย์ทหารบก และกรมแพทย์ทหารเรือ เป็นผู้รับมอบ
รองนายกรัฐมนตรี กล่าวในนามของรัฐบาล ขอขอบคุณทุกภาคส่วนที่เสียสละร่วมกันบริจาคเงิน เพื่อช่วยเหลือบุคลากรทางการแพทย์และเจ้าหน้าที่ผู้ปฏิบัติงาน โดยขอให้มีการบริหารจัดการเงินดำเนินการให้เป็นไปตามวัตถุประสงค์ เพื่อเป็นกำลังใจให้กับผู้ปฏิบัติงาน เน้นย้ำให้การดูแลเจ้าหน้าที่ผู้เสียสละอย่างดีที่สุด พร้อมให้กำลังใจเจ้าหน้าที่ผู้ปฏิบัติงานและผู้มีส่วนเกี่ยวข้องทุกคน ที่ร่วมกันดำเนินการให้ทุกอย่างเป็นไปด้วยความเรียบร้อย ขอให้ทุกคนมีความตั้งใจ ตั้งมั่นในการทำความดี รักษาคุณงามความดีที่ได้กระทำด้วยความเสียสละ อย่าท้อแท้ และมีกำลังกายกำลังใจที่ดีในการใช้ชีวิตต่อไปด้วยความปลอดภัย
โอกาสนี้ รองนายกรัฐมนตรีมอบเงินช่วยเหลือแก่บุคลากรทางการแพทย์และเจ้าหน้าที่สนับสนุนที่ได้รับผลกระทบจากการปฏิบัติหน้าที่ในการป้องกันและแก้ไขปัญหาการแพร่ระบาดของโรคติดเชื้อไวรัสโคโรนา 2019 เพิ่มเติม จำนวน 137 ราย เป็นเงิน 2,140,000 บาท แบ่งเป็นผู้ติดเชื้อโควิด-19 จำนวน 136 ราย มอบเงินให้ความช่วยเหลือรายละ 15,000 บาท และกรณีเสียชีวิตจากการติดเชื้อโควิด-19 จำนวน 1 ราย มอบเงินให้ความช่วยเหลือ จำนวน 100,000 บาท โดยมีรายละเอียดการมอบเงินช่วยเหลือแก่บุคลากรทางการแพทย์และเจ้าหนาที่สนับสนุน ดังนี้
1. กระทรวงสาธารณสุข จำนวน 124 ราย เป็นเงิน 1,945,000 บาท นายแพทย์โอภาส การย์กวินพงษ์ อธิบดีกรมควบคุมโรค เป็นผู้แทนรับมอบ
2. กรมราชทัณฑ์ จำนวน 7 ราย เป็นเงิน 105,000 บาท นายอายุตม์ สินธพพันธุ์ อธิบดีกรมราชทัณฑ์ เป็นผู้แทนรับมอบ
3. กรมการแพทย์ทหารบก จำนวน 5 ราย เป็นเงิน 75,000 บาท พลตรี วุฒิไชย อิศระ รองเจ้ากรมแพทย์ทหารบก เป็นผู้แทนรับมอบ
4. กรมแพทย์ทหารเรือ จำนวน 1 ราย เป็นเงิน 15,000 บาท พลเรือตรีหญิง วรารัตน์ สิงห์ขวา รองเจ้ากรมแพทย์ทหารเรือ เป็นผู้แทนรับมอบ
สำหรับการจัดตั้งบัญชีเงินบริจาค “สำนักงานปลัดสำนักนายกรัฐมนตรีเพื่อรับบริจาคสนับสนุนการแก้ไขปัญหาโรคติดเชื้อไวรัสโคโรนา 2019 (COVID-19)” มีขึ้นเพื่อสนับสนุนการดำเนินการแก้ไขปัญหาจากโรคติดเชื้อไวรัสโคโรนา 2019 (COVID-19) ช่วยเหลือและสนับสนุนบุคลากรทางการแพทย์และเจ้าหน้าที่ผู้ปฏิบัติงานที่ได้รับผลกระทบจากการปฏิบัติหน้าที่ โดยเป็นความร่วมมือของรัฐบาล ภาครัฐ เอกชน และประชาชน ซึ่งเป็นการช่วยเหลือเพิ่มเติมนอกจากการช่วยเหลือตามระบบราชการของแต่ละบุคคล เพื่อเป็นขวัญกำลังใจแก่ผู้ปฏิบัติหน้าที่และครอบครัวที่เสียสละตนเองทำงานเพื่อประชาชนและประเทศชาติอย่างเต็มที่
วันเสาร์ที่ 22 ตุลาคม 2565
พลเอก ประวิตร ลงใต้ติดตามขับเคลื่อนแก้ปัญหาแรงงาน ความยากจนและการยกระดับคุณภาพชีวิตประชาชนในพื้นที่ จชต.
พลเอก ประวิตร ลงใต้ติดตามขับเคลื่อนแก้ปัญหาแรงงาน ความยากจนและการยกระดับคุณภาพชีวิตประชาชนในพื้นที่ จชต.
วันนี้ (22 ตุลาคม 2565) เวลา 10.30 น. พลเอกประวิตร วงษ์สุวรรณ รองนายกรัฐมนตรีพร้อม คณะ ได้เดินทางลงจังหวัดยะลา และจังหวัดปัตตานีติดตามขับเคลื่อนงานพัฒนาและความมั่นคงในพื้นที่จังหวัดชายแดนใต้ โดย พลเอก ประวิตร และคณะ ได้เข้าเยี่ยมชม นิทรรศการท้องฟ้าจำลอง จากการจัดตั้ง “หอเฉลิมพระเกียรติรายอกีตอ” ตามพระราชดำริ กรมสมเด็จพระเทพรัตนราชสุดาฯ เพื่อเป็นแหล่งเรียนรู้ทางด้านวิทยาศาสตร์และดาราศาสตร์ และติดตามการช่วยเหลือแรงงานไทยจากสถานการณ์โควิด-19 และการเตรียมการจัดแรงงานไทยจาก จชต.ไปทำงานประเทศซาอุดิอาระเบีย ณ ศูนย์ราชการ จชต. โดยอธิบดีกรมจัดหางาน
ต่อจากนั้นได้กระทำพิธีเปิด “มหกรรมแรงงานไทยจาก จชต. สู่ตลาดแรงงานที่มีทักษะโลกมุสลิม” และพบปะแรงงานที่ประสงค์เดินทางไปต่างประเทศ จากนั้น ได้ติดตามการขับเคลื่อนงานพัฒนาและความมั่นคงในพื้นที่ จชต. โดยรับทราบการเปิดสถาบันภาษานานาชาติ เน้นการเรียนรู้ ทั้งภาษาไทย มลายู อาหรับ ตุรเคีย มลายู จีนและอังกฤษ พร้อมทั้งเยี่ยมชมการจัดการเรียนการสอนภาษา 4 ภาษา พลเอก ประวิตร ได้แสดงความขอบคุณ ศอ.บต.และ รง.ที่ร่วมแก้ปัญหาการว่างงานของประชาชนในพื้นที่ ระหว่างสถานการณ์โควิด-19 ได้กว่า 14,500 ราย และขับเคลื่อนความร่วมมือแรงงาน ไทย-ซาอุดิอาระเบีย และประเทศมาเลเซีย ได้กว่า 30,000 ตำแหน่งงาน
โดยสั่งการ ศอ.บต.ให้ความสำคัญกับการส่งเสริมเรียนรู้และการพัฒนาตามช่วงวัยของเด็กเล็ก ปัญหาความเดือดร้อนของประชาชน ที่ไม่มีงานทำและขาดรายได้ โดยเน้นความทั่วถึง ทั้งการส่งเสริมอาชีพและจัดหางาน การพัฒนาทักษะฝีมือแรงงาน เพื่อให้สามารถดำรงชีพและช่วยเหลือครอบครัวได้อย่างมั่นคง โดยให้ประสานกับ กระทรวงอุตสาหกรรม พัฒนางานระดับหมู่บ้านชุมชนที่เปิดให้เอกชนมีส่วนร่วมสนับสนุน และให้เร่งพัฒนาพื้นที่เขตเศรษฐกิจนราธิวาสและเมืองต้นแบบให้เกิดผลเป็นรูปธรรมเร็วขึ้น โดยต้องสอดคล้องกับวิถีชีวิตประชาชน เช่น อุตสาหกรรมฮาลาล และ BCG และให้มีการเชื่อมต่อกับต่างประเทศ ภายใต้ศักยภาพทุนมนุษย์และทรัพยากรในพื้นที่ที่มีอยู่ ทั้งนี้เพื่อส่งเสริมและยกระดับคุณภาพชีวิตประชาชนในพื้นที่ในลักษณะมีส่วนร่วมไปพร้อมกัน
วันศุกร์ที่ 2 กันยายน 2565
นายพิศักดิ์ จิตวิริยะวศิน รองปลัดกระทรวง เป็นประธานพิธีปิดและมอบวุฒิบัตรให้กับผู้สำเร็จ การอบรม
หลักสูตร “นักบริหารระดับต้นกระทรวงคมนาคม” (นบต.คค.) รุ่นที่ 14
นายพิศักดิ์ จิตวิริยะวศิน รองปลัดกระทรวงคมนาคม เป็นประธานพิธีปิดและมอบวุฒิบัตรให้กับผู้สำเร็จการอบรม หลักสูตร “นักบริหารระดับต้นกระทรวงคมนาคม” (นบต.คค.) รุ่นที่ 14 ณ อาคารสโมสรและหอประชุมกระทรวงคมนาคม
นายพิศักดิ์ จิตวิริยะวศิน กล่าวว่า ผู้ที่ผ่านการฝึกอบรมในหลักสูตรนี้ จะก้าวไปสู่การเป็นนักบริหารในระดับที่สูงขึ้นต่อไป การรับฟังวิทยากรผู้มีประสบการณ์ และการศึกษาดูงานจะมีส่วนช่วยให้ทุกท่านได้รับประสบการณ์ สามารถมองเห็นภาพอนาคตของกระทรวงคมนาคมและทิศทางของประเทศไทยและด้วยศักยภาพของทุกท่านที่จะช่วยพัฒนากระทรวงฯ ให้สามารถรองรับภารกิจในการพัฒนาประเทศได้อย่างยั่งยืน นำความรู้ที่ได้รับทั้งจากในและนอกห้องเรียนไปปรับใช้กับการปฏิบัติงาน ได้แลกเปลี่ยนความรู้แลกเปลี่ยนประสบการณ์ซึ่งกันและกัน เพื่อความสามัคคีก่อเกิดขึ้นในหน่วยงานเพื่อผลลัพธ์ของงานอย่างมีประสิทธิภาพซึ่งสิ่งที่จำเป็นสำหรับการเป็นนักบริหารที่ดี คือ ความสามารถในการพัฒนาความรู้ ความสามารถของตนเอง ให้มีความทันสมัยเพื่อรองรับการเปลี่ยนแปลงในบริบทของสังคมได้ นอกจากการพัฒนาตนเองแล้วยังต้อง มีความสามารถในการรับนโยบายจากผู้บริหารระดับสูงไปสู่การบริหารงานให้เกิดการปฏิบัติอย่างเกิดผลอันจะเป็นผลดีต่อตัวท่านเอง ต่อองค์กร และต่อประเทศชาติ
กระทรวงคมนาคม ได้ดำเนินโครงการฝึกอบรมหลักสูตร นบต.คค. รุ่นที่ 14 ระหว่างวันที่15 มิถุนายน - 2 กันยายน 2565 โดยแบ่งเนื้อหาหลักสูตรออกเป็น 5 ภาค ได้แก่ ภาคที่ 1 กิจกรรมสัมพันธ์และสร้างทีมงาน ณ จังหวัดปราจีนบุรี ภาคที่ 2 รับฟังการบรรยายจากวิทยากรในภาคทฤษฎีณ กระทรวงคมนาคม และผ่านระบบ Zoom Cloud Meeting ภาคที่ 3 ศึกษาดูงานด้านมาตรฐาน การให้บริการจากหน่วยงานภาครัฐและภาคเอกชน ภาคที่ 4 ศึกษาดูงานในประเทศ และภาคที่ 5 ฝึกภาคปฏิบัติ โดยการประชุมเชิงปฏิบัติการเพื่อจัดทำรายงานการศึกษากลุ่ม ซึ่งมีข้าราชการและพนักงานรัฐวิสาหกิจ ในสังกัดกระทรวงคมนาคมเข้าร่วมโครงการ จำนวน 42 คน ประกอบด้วยบุคลากรจากส่วนราชการในสังกัด22 คน และบุคลากรจากหน่วยงานรัฐวิสาหกิจในสังกัด 20 คน ซึ่งผ่านเกณฑ์การประเมินผลทั้งหมด